যাত্রীদের জন্য সুখবর, সোম থেকে ব্লু লাইনে বাড়ছে মেট্রো পরিষেবা

কলকাতা: কলকাতা মেট্রোর (Kolkata Metro) ব্লু লাইনের যাত্রীদের জন্য সুখবর। সপ্তাহের কাজের দিনগুলোতে অর্থাৎ সোমবার থেকে শুক্রবার ব্লু লাইনে মেট্রো পরিষেবা (Kolkata Metro Blue Line services) বাড়ানোর সিদ্ধান্ত নিল মেট্রো রেলওয়ে (Metro Railway)। আগামিকাল, বৃহস্পতিবার থেকে পাঁচটি নতুন মেট্রো চালু করা হচ্ছে।

মেট্রো রেল সূত্রে জানানো হয়েছে, এতদিন ব্লু লাইনে (Kolkata Metro Blue Line) সোমবার থেকে শুক্রবার মোট ২৭২টি মেট্রো পরিষেবা চালানো হত। নতুন সিদ্ধান্ত অনুযায়ী, সেই সংখ্যা বেড়ে হচ্ছে ২৮২ – এর মধ্যে ১৪১টি আপ ও ১৪১টি ডাউন ট্রেন চলবে। পরিষেবার সংখ্যা বাড়লেও দিনের প্রথম মেট্রোর সময়সূচিতে কোনও পরিবর্তন করা হয়নি। সময়সূচি অনুযায়ী, সকাল ৬টা ৫০ মিনিটে নোয়াপাড়া থেকে শহিদ ক্ষুদিরাম, ৬টা ৫৪ মিনিটে শহিদ ক্ষুদিরাম থেকে দক্ষিণেশ্বর এবং ৬টা ৫৫ মিনিটে দক্ষিণেশ্বর ও মহানায়ক উত্তম কুমার থেকে মেট্রো পরিষেবা শুরু হবে।

আরও পড়ুন: ২৬-র ভোটে দলে কোন্দল আটকাতে মিলিঝুলি রাজ্য কমিটি, কী হবে এবার

রাতের শেষ মেট্রোর সময়সূচিতেও বেশিরভাগ ক্ষেত্রে কোনও পরিবর্তন নেই। দক্ষিণেশ্বর থেকে শহিদ ক্ষুদিরামগামী শেষ মেট্রো ছাড়বে রাত ৯টা ২৮ মিনিটে। অন্যদিকে, শহিদ ক্ষুদিরাম থেকে দক্ষিণেশ্বর এবং দমদমগামী শেষ মেট্রো যথাক্রমে রাত ৯টা ৩৪ এবং ৯টা ৪৪ মিনিটে পাওয়া যাবে। তবে একটি গুরুত্বপূর্ণ পরিবর্তন করা হয়েছে দক্ষিণেশ্বর থেকে মহানায়ক উত্তম কুমার (টালিগঞ্জ) রুটে। যাত্রীদের সুবিধার্থে এই রুটের শেষ মেট্রোর সময় বদলে রাত ৯টা ৩৮ মিনিট করা হয়েছে। অন্যদিকে, জয় হিন্দ বিমানবন্দর থেকে শহিদ ক্ষুদিরাম স্টেশন পর্যন্ত সরাসরি চলবে নতুন পাঁচটি মেট্রো। জয় হিন্দ বিমানবন্দর (Jai Hind Metro station) থেকে ট্রেন যাবে নোয়াপাড়া। সেখান থেকেই ঢুকে যাবে ব্লু লাইনে। অর্থাৎ বিমানবন্দর থেকে কালীঘাট (Kalighat Metro Station), এসপ্লানেড (Esplanade Metro Station), যেখানে চাইবেন যাত্রীরা যেতে পারবেন, ট্রেন থেকে নামতেও হবে না।